รื้อกฎหมายโรงตึ๊งให้จำนำเพิ่ม
มหาดไทยรื้อกฎหมายโรงรับจำนำใหม่เพิ่มวงเงินรับจำนำได้สูงสุด 5 แสนบาท
2 ก.ค. 2558

มหาดไทยรื้อกฎหมายโรงรับจำนำใหม่เพิ่มวงเงินรับจำนำได้สูงสุด 5 แสนบาท
แหล่งข่าวจากผู้ประกอบการโรงรับจำนำ เปิดเผยว่า กรมการปกครอง กระทรวงมหาดไทย ได้มี การระดมความเห็นของผู้ประกอบการโรงรับจำนำเพื่อปรับปรุง พ.ร.บ. โรงรับจำนำ พ.ศ. 2505 เบื้องต้นมีการเสนอแก้ไขเพิ่มวงเงินการรับจำนำแต่ละรายจากเดิมไม่เกิน 1 แสนบาท เพิ่มเป็นไม่เกิน 5 แสนบาท เพื่อช่วยเหลือประชาชนให้ได้รับเงินจากการจํานํามากขึ้น เหมาะสมกับภาวะเศรษฐกิจในปัจจุบัน 
ทั้งนี้ กฎหมายโรงรับจำนำมีมาตั้งแต่ปี  2505 ช่วงแรกวงเงินรับจำนำรายละไม่เกิน 1 หมื่นบาท ต่อมาในปี 2534 มีการเปลี่ยนวงเงินรับจำนำจาก 1 หมื่นบาท มาเป็น 1 แสนบาท ขณะที่ราคาทองคำช่วงนั้นอยู่ที่บาทละ 4,400 บาท แต่ปัจจุบันราคาทองคำขึ้นมาอยู่ที่บาทละ 2 หมื่นบาท หรือเพิ่มขึ้น 5 เท่า จึงเห็นว่าควรที่จะมีการปรับวงเงินรับจำนำเพิ่มขึ้นให้สอดคล้องกับสภาพเศรษฐกิจที่เปลี่ยนไป
ขณะเดียวกันมีการเพิ่มเติมเรื่องเงินทุนหมุนเวียนของโรงรับจํานําก่อนที่จะเปิดกิจการตามใบอนุญาต จากปัจจุบันที่โรงรับจำนำมีเงินทุนหมุนเวียนเพียงสาขาละ 15 ล้านบาท ซึ่งน้อยเกินไป เพราะสาขาบางแห่งต้องใช้เงินหมุนเวียนถึงวันละ 1 ล้านบาท ทำให้มีเงินรับจำนำเพียง 15 วัน แต่จะเพิ่มเงินทุนหมุนเวียนเป็นเท่าไหร่นั้นขึ้นกับการตัดสินใจของคณะกรรมการควบคุมโรงจำนำอีกครั้ง
นอกจากนี้ ยังได้มีการเพิ่มเติ่มในร่างกฎหมายให้ผู้รับจํานําจดแจ้งรายการข้อมูลบุคคลเกี่ยวกับบัตรประจําตัวประชาชน หรือกรณีเป็นคนต่างด้าว ให้จดแจ้งรายการเกี่ยวกับเอกสาร ซึ่งมีรูปถ่ายที่ทางราชการออกให้ของผู้จํานําไว้อย่างชัดเจนในต้นขั้วของตั๋วรับจํานํา เพื่อให้สะดวกแก่คนไทยหรือคนต่างด้าวที่จะเคลื่อนย้ายคนเข้ามาในไทยจากการเป็นประชาคมเศรษฐกิจอาเซียน (เออีซี) ด้วย
อย่างไรก็ตาม ได้มีการเสนอเปลี่ยนเวลาการเปิด-ปิดการโรงรับจำนำ จากเดิมเปิด-ปิดให้บริการตั้งแต่เวลา 08.00-18.00 น. โดยไม่ได้บังคับ ขึ้นกับความสะดวกของโรงรับจำนำแต่ละแห่ง ส่วนกฎหมายใหม่ให้ขยายเวลาปิดไปถึงเวลา 20.00 น. ได้เพื่ออํานวยความสะดวกแก่ประชาชน